text: Nu siger Carl Holst noget
  02 august 2015 kl. 12.43
  Forsvarsminister Carl Holst afviser kritik af, at han har holdt ferie i stedet for at forholde sig til presserende problemer.
  Tværtimod har han brugt ferien til at forberede sig på sit nye ministerområde, siger han nu ifølge ritzau.
  Han har fået kritik fra både Centralforeningen for Stampersonel og Hærens Konstabel- og Korporalforening - bl.a. for ikke udtale sig om det åbne brev, hvori nedslidte flymekanikere opfordrer regeringen til at indstille luftkrigen mod terrororganisationen IS.
  Men i næste uge vil Carl Holst ifølge ritzau mødes med repræsentanter fra Forsvarskommandoen.
  Formålet er at få en militærfaglig vurdering af, hvilke muligheder der mandskabsmæssigt og materielt er for at fortsætte missionen.
  